
Epimenidés időutazása

Diogenés Laertios és más források szerint a krétai Epimenidés (Kr.e.7.század) egy barlangban való elalvása során szerezte rendkívüli képességeit, melyek által megtisztíthatta a kylóni vérbűn következményeitől Athént, illetve egyéb híres tetteket is véghezvihetett. Az álom másik hatása az volt, hogy ezalatt kint a világban több évtized telt el, így Epimenidés felébredve a "jövőben" találta magát. Dolgozatunkban arra kívánunk példákat hozni a kultúrtörténetből - az antik görög-római hagyományból, középkori feldolgozásokból, sőt az indiai epikára is kitekintve -, hogy az ilyen barlangi álmok mindkét következményt maguk után vonhatják: gyökeresen átalakíthatják az érintett addigi létmódját, valamint ennek során az addigi téridő-helyzetéből is kimozdíthatják őt. Mindezzel azt szeretnénk bizonyítani, hogy a barlangi alvás motívumában - különösen, ha az "időutazással" jár együtt - a beavatás szimbolikus leírását ismerhetjük fel.



